kardosdrur/scandi-wiki huggingface dataset:
Povl Helweg-Larsen

Povl Helweg-Larsen (2. juli 1877 i Vedbæk – 23. maj 1958 i Sundby, København) var en dansk præst, forfatter, kirkelig redaktør af Kristeligt Dagblad og provst for Dansk Vestindien. Han var bror til Gunnar Helweg-Larsen og far til Flemming Helweg-Larsen.

Han var søn af stiftsprovst i Viborg Stift Vilhelm Helweg-Larsen og Thyra Lorentzen og blev optaget på Kolding Gymnasium i 1885 og blev student herfra i 1895, han blev færdig som præst i 1902. Han blev i 1906 rejsesekretær for kirken på de Dansk Vestindiske øer, her var han sognepræst i Christiansted på St. Croix imellem 1910 og 1919, fra 1916 provst. Sognepræst ved Timotheus Kirke i København mellem 1920 og 1924. Mellem 1923 til 1933 sekretær for kirkelige bevægelser. Sognepræst ved Christianskirken i København mellem 1932 og 1947, provst for Søndre Provsti mellem 1943 og 1947. Kirkelig redaktør af Kristeligt Dagblad mellem 1938 og 1941. Medstifter af Kirkeligt Oplysningsforbund i 1950. Han var Ridder af Dannebrog og medlem af repræsentantskabet for Det københavnske Kirkefond samt formand i bestyrelsen for Foreningen Menighedssangen 1941-53.

Han blev gift den 17. maj 1904 med Astrid Heiberg (25. november 1877 i Thisted - 1954), datter af stiftsfysikus, dr.med. P.W. Heiberg og hustru Minna født Bonne.

Siden 1916 og frem til sin død skrev han flere bøger og artikler, mest om det kirkelige liv og dansk vestindien. Hans personlige arkiv er blevet afleveret til Statens Arkiver.

Forfatterskab 
 Den vestindiske Krise, 1916.
 Ved Skillevejen, 1926.
 Københavns Kirkesag, 1923.
 Andre pjecer om vestindiske spørgsmål og Københavns Kirkesag; artikler i Københavns Kirkesag og Kirkefondets Aarbog
 "Kirke og Stat", i Luthers Arv, 1936.
 Forsvarlig Konfirmandforberedelse, 1938.
 Medudgiver af Annekset, en menighedssangbog, 1935.
 "Kirkesynet", i Den Danske Kirke og vor Slægt, 1943.
 Medudgiver af Bibelbogen med Noter, 1950.
 (udgiver): Kirkens Venners Korrespondance, 1955.
 (udgiver): H.O. Lange, en Mindebog, 1955.

Referencer

Eksterne henvisninger 
 Kraks Blå Bog 1957

Faglitterære forfattere fra Danmark
Redaktører fra Danmark
Provster fra Danmark
Riddere af Dannebrog
Personer fra Vedbæk
Danskere i 1800-tallet
Danskere i 1900-tallet
Personer i Kraks Blå Bog (afdøde)
Povl
Studenter fra Kolding Gymnasium
Lola Anglada

Maria Dolors Anglada Sarriera, også kendt som Lola Anglada og Estel (født 29. oktober 1892 i Barcelona, død 12. september 1984 i Tiana) var en catalansk illustratør og børnebogsforfatter.

Liv og virke 
Anglada udgav sine første illustrationer for børn i 1906. I 1916 havde hun sin første separatudstilling. Hun var politisk aktiv som feminist, catalansk nationalist og modstander af Primo de Riveras styre.

Anglada flyttede efter første verdenskrig til Paris og fortsatte sit virke som illustratør for franske forlag, men udgav også arbejder i Barcelona. Hun illustrerede bøger af kendte forfattere, men også lærebøger. I 1928 udgav hun En Peret med egen tekst og illustrationer, efterfulgt af Margarida og Monsenyor Llangardaix året efter og Narcís i 1930.

Politisk engagerede Anglada sig i Unió Catalanista. Hun stod på den republikanske side i den spanske borgerkrig, engagerede sig i
fagforeningen UGT og arbejdede for propagandaafdelingen i Generalitat de Catalunya. Efter borgerkrigen flyttede hun til Tiana.

Hun samlede på dukker og efterlod sin samling til Barcelona by. Den befinder sig i Museu Romàntic Can Llopis i Sitges.
 
I 1982 blev hun tildelt Sankt Georgskorset.

Referencer 

Forfattere fra Spanien
Personer fra Barcelona
DEMKO

DEMKO − Danmarks Elektriske Materiel Kontrol − er en tidligere dansk virksomhed fra 1928, oprindelig ejet af Danske Elværkers Forening, fra 1964 af den danske stat. 1996 blev DEMKO solgt til det amerikanske UL - Underwriters Laboratories og skiftede navn til UL International Demko A/S. 

Det var og er stadig DEMKO'''s opgave at afprøve og certificere elektrisk materiel. Det pågældende produkt får et D-mærke, der viser at det er elektrisk sikkert.

 Kilder 
 "D-mærket før og nu" af ingeniør Erik Fristrøm, 1998
 "DEMKO" hos Den Store Danske Eksterne henvisninger 
 "Godkendelser" hos Sindal-steelindustry.dk - Om DEMKO
 "DEMKO"  hos Iecee.org. IECEE : International Commission on the Rules for the Approval of Electrical Equipment''



Certificeringsmærker
Produktcertificering
Elektrisk sikkerhed
Sikkerhed i Danmark
Etableret i 1928
Klas Östergren

Klas Östergren (født 20. februar 1955) er en svensk forfatter. Han er kendt for romaner som Gentlemen (1980) og Gangsters (2005). 2014 blev han medlem af Svenske Akademien.

Bibliografi 
 Attila (1975)
 Ismael (1977)
 Fantomerna (1978)
 Gentlemen (1980, da. 2006)
 Giganternas brunn (1981)
 Fattiga riddare och stora svenskar (1983)
 Plåster (1986)
 Hoppets triumf (1987)
 Ankare (1988)
 Handelsmän och partisaner (1991)
 Under i september (1994, da. 2006)
 Med stövlarna på och andra berättelser (1997)
 Tre porträtt (2002, da. 2005: Tre portrætter)
 Gangsters (2005, da. 2006)
 Orkanpartyt (2007, da. 2008: Orkanfesten)
 Den sista cigaretten (2009, da. 2010: Den sidste cigaret )
 Twist (2014, da. 2015)

Kilder 
 
 Klas Östergren, Svenska Akademien

Romanforfattere fra Sverige
Novelleforfattere fra Sverige
Medlemmer af Svenska Akademien
Proton Persona

Proton Persona kan være to forskellige bilmodeller:
 En omdøbt version af Proton Wira solgt i Storbritannien.
 En lille mellemklassebil introduceret i 2007, se Proton Persona (2007).
Horne Mandskor af 1845

Horne Mandskor af 1845 er et mandskor etableret 1. juni 1845 i Horne på Fyn. Formålet var at indøve flerstemmige salmer og sange. 

Koret har ca. 45 medlemmer og er et af Danmarks ældste bestående mandskor. Studenter-Sangforeningen fra 1839 er ældre.

Begrundelsen fra 1845 lød

Korets repertoire er såvel gamle danske sange som nye udenlandske; indholdet spænder fra kirkemusik til drikkeviser, fra serenade til opera.

Koret er medlem af Dansk Sanger-Forbund, og det har givet koncerter i blandt andet Slesvig Domkirke, Gråsten Slotskirke og medvirket ved koncerter i  blandt andet Københavns domkirke og Ribe Domkirke.

Dirigenter gennem årene
  1845 - 1892      H.C.N Kistrup
  1892 - 1894      Mads Peter Hansen Madsen
  1894 - 1916      Hans Madsen Milling
  1916 - 1926      Hans Madsen
  1926 - 1929      Hans Lillemark
  1929 - 1957      Alfred Sønnichsen
  1957 - 1958      Thorkild Thuelund
  1958 - 1959      Oluf Brams
  1959 - 1973      Laurits Larsen
  1973 -           Jørgen Rasmussen

Referencer

Eksterne henvisninger
 Korets hjemmeside

Kor fra Danmark
Musikgrupper fra 1845
Telefonkort

Et telefonkort eller telekort er et lille kort med forudbetalt kredit til at føre telefonsamtaler. Kortet er som regel fremstillet i plast, og kan have enten en magnetstribe eller chip, der indeholder oplysninger om telefonkortets saldo.

Telefonkortet blev udviklet i løbet af 1970'erne som en elektronisk erstatning for brug af kontanter i mønttelefoner. Langt de fleste teleselskaber har fra 1980'erne og frem til i dag udgivet telefonkort.

Telekortet var på sin tid en gevinst både for selskaberne og kunderne, eftersom telefonboksene ikke længere skulle tømmes, eller var mål for indbrud. For kunderne var fordelen at automaterne kun havde adgang til ubrugte mønter fra kunden, hvilket vil sige at automaten "slugte" eksempelvis en 20-kronersmønt, skønt man kun havde talt for 9 kr. og 10 øre, men med telekortet var der kun trukket beløbet på de 9 kr. og 10 øre. Man havde også sikkerheden i at have afsat penge til at for, eller at sikre at eksempelvis et barn altid havde muligheden i form af kortet. Folk der brugte større beløb, eksempelvis på længere udenlandsopkald, slap også for at skulle veksle og bære på relativt mange mønter, da boksene ikke tog imod sedler. I Danmark kunne Danmønt-kortet også anvendes som telefonkort.

Efter mobiltelefonens udbredelse er udbredelsen af mønttelefoner blevet mindre, og dermed også antallet af telefonselskaber, der udgiver telefonkort. I moderne telefonbokse kan man anvende kredit- eller debitkort direkte, hvilket også har gjort telekortet overflødigt.

Telefonkort findes med mange forskellige motiver, og er udgivet i mange forskellige anledninger, ikke mindst reklameplads købt af firmaer. Der findes en samlerkultur omkring det at samle på telefonkort.

Eksterne henvisninger 

Betalingskort
Hobby
Telefoni
Sneppert

En sneppert er en mekanisk kniv, der tidligere blev brugt til at åbne en vene i forbindelse med åreladning. Snepperten, hvis navn kommer af tysk schnappen, har et lille spidst blad på en arm. Armen er påvirket af en fjeder og holdes tilbage ved en låsemekanisme. Når låsen påvirkes, mens snepperten holdes mod f.eks. en vene i armen, drejer armen hurtigt og knivsbladet stikker hul på venen. 

Medicinske behandlinger
Medicinsk udstyr
Knive
2048 (computerspil)

2048 er et online- og mobil-spil, der blev udgivet i marts 2014 af italienske Gabriele Cirulli. Formålet med spillet er at bevæge brikkerne rundt på spillepladen, og dermed skabe tallet 2048, som spillets navn også hentyder til. Spillet blev oprindeligt skabt til at teste, om han kunne programmere et spil fra bunden, men fik inden for en uge over 4 millioner spillere, som var fuldstændig uforventet. Der er lavet flere varianter af spillet, som bruger elementer fra Doge, Doctor Who, Flappy Bird og Tetris. Der findes også en 3D-version.

Sådan spilles det 
Spillets formål er at rykke rundt på brikkerne med piletasterne, og dermed skabe tallet 2048. Når to tal af samme værdi rammer hinanden, vil de danne det dobbelte tal. For hver gang man rykker brikkerne, vil der dukke en ny brik med enten 2 eller 4. Når spilleren når tallet 2048 har man vundet, men det er dog muligt at spille videre og prøve at skabe endnu højere tal.

Kilder 

Computerspil
Saman Khuda

Saman Khuda (), var den eponyme forfader af Samanidriget. Han var en fremstående person fra landsbyen Saman i Balkh-provinsen i nord-Afghanistan. I det tidlige 8. århundrede kom han til Merv, hvor han gik til hoffet af Abbasid-kaliffens guvernør i Khorasan, Asad ibn Abdallah al-Qasri. Her konverterede Saman Khuda til Islam, og opkaldte sin søn Asad efter kaliffens guvernør. Kaliffen selv, Al-Mamun, udnævnte Asads fire sønner til herskere over henholdsvis Samarkand, Fergana, Herat, Shash og Usrusjana som belønning for deres hjælp til at slå et oprør mod kaliffen ned. Dermed var Samanidriget grundlagt. Dynastiet fik sin storhedstid under Saman Khudas barnebarn (Asads søn) Ismail Samani.

Bibliografi 
 

Persere
Flora Danica Det er: Dansk Urtebog

Flora Danica Det er: Dansk Urtebog 1648, af lægen Simon Paulli. En urtebog på dansk, udgivet efter kongelig foranledning for at give almindelige mennesker, som ikke havde råd til at søge læge, mulighed for at få kundskab om planternes virkninger.

Baggrund 

Flora Danica Det er: Dansk Urtebog er en praktisk anlagt bog, efter sin tids normer et pragtværk. Bogen er blevet til på Christian 4's initiativ, og den er skrevet på dansk, hvilket passer godt med bogens hensigt: At beskrive lægeurter til gavn for "den gemeene [almindelige] mand", som ikke havde råd til at søge læge. 

Det var Christian 4's søn, kong Frederik 3., der befalede udgivelsen af værket, hvor der advares stærkt mod te og tobak.

Indhold 

Planternes rækkefølge er utraditionel, men i grunden ikke upraktisk for den ulærde, "gemeene" læser. Planterne er delt ind efter den tid på året, hvor de blomstrer: vinter, vår, sommer og efterår; inden for hver årstid er planterne listet alfabetisk efter de latinske navne.

Bogen er delt i et tekstafsnit og et tavleafsnit. Der er 384 tavler. Teksten beskriver planternes navne, udseende og anvendelse (især den medicinske) i et for en nutidig læser morsomt sprog.

Beskrivelserne af de enkelte planter er opbygget efter et fast skema, hvilket gør bogen lettere at bruge. Opbygningen er:

 Navnet (Naffnet): Her opregner Paulli plantens navne på dansk, tysk og latin. Han har gjort sig umage for at opspore så mange danske navne som muligt
 Udseende (Udvortis Skickelse): Beskrivelse af plantens udseende, evt. sammenligning med andre planter
 Voksested (Steden)
 Anvendelse (Krafft oc Brug): Beskrivelse af plantens anvendelsesmuligheder, især den medicinske, men andre anvendelsesmuligheder har også fundet plads.

Senere udgivelser 

Bogen er genudgivet i 1971-72 som fotografisk optryk med indledning og kommentarer af Johan Lange og Vilhelm Møller-Christensen.

Titlen Flora Danica blev i øvrigt anvendt af Georg Christian Oeder, da han 1761 begyndte at udgive sin Flora Danica, et af verdens største planteværker med smukt kolorerede tavler. Det håndmalede spisestel Floda Danica har sine motiver fra bogværket fra 1761, se Flora Danica (porcelæn).

Illustrationer fra Paullis Flora Danica

Referencer

Eksterne henvisninger 

Opslagsværker
Botanik
Litteratur i 1648
Miquel Crusafont i Pairó

Miquel Crusafont i Pairó (født 3. oktober 1910 i Sabadell, Spanien, død 15. august 1983 i Sabadell, Spanien) var en catalansk palæontolog, som specialiserede sig i pattedyrsknogler.

Crusafont tog en grad i farmaci ved Barcelonas Universitetet i 1933, og en grad i naturvidenskab ved Madrids Universitet i 1950.

I 1961 blev han enstemmigt udpeget som professor i palæontologi ved Oviedos Universitet, som lederen i dette område. Han blev senere professor i antropologi ved Societatis Iesu i Barcelona.

Hans vigtigste værker omfatter Los Vertebrados del Mioceno Continental de la cuenca del Vallés-Penedés (1943, med Josep Fernández de Villalta), El Mioceno Continental del Vallès y sus yacimientos de vertebrados (1948, med Josep Fernández de Villalta), El Burdigaliense continental de la cuenca del Vallès-Penedès (1955, med Josep Fernández de Villalta og Jaume Truyols), Estudios Masterométricos en la evolución de los Fisípedos (1957, med Jaume Truyols) og La Evolución (1966, med Bermudo Meléndez og Emiliano Aguirre).

I 1969 grundlagde han Provinsinstitutet for Palæontologi, som har heddet Miquel Crusafont Institutet for Palæontologi siden 1983.

Et forhistorisk pattedyr, Crusafontia, bærer hans navn.

Referencer 

Palæontologer
Personer fra Catalonien
Erik Sprunk-Jansen

Erik Sprunk-Jansen (født 1. april 1937 på Frederiksberg) er en dansk ingeniør og forhenværende erhvervsleder.

Sprunk-Jansen er civilingeniør (Kemi) med udmærkelse 1960 fra Den polytekniske Læreanstalt, nu DTU. I 2004 modtog han Grønlands Hjemmestyres Fortjenstmedalje i sølv.

Karriere 

1960 – 1973 ansat hos Haldor Topsøe; 1962 chef for Haldor Topsøes Siliciumfabrik, Topsil (som blev Europas næststørste), 1972 chef for den samlede Siliciumaktivtet og Fabrikschef.

1973 – 1987 adm. direktør for bjergværksselskabet Greenex A/S, som drev zink/bly bjergværket i Maarmorilik i Nordvestgrønland. I en årrække var det ”Europas” største zinkmine og tegnede sig desuden for 50% af Grønlands GNP.

1987 – 2003 koncernchef og adm. direktør for medicinalvirksomheden H. Lundbeck A/S, som i disse år voksede fra at have ca. 400 ansatte i Europa til 6000 fordelt over hele jorden i mere end 50 datterselskaber. Selskabet, som var fondsejet, blev børsført i 1999 og voksede i disse år 100 gange i værdi fra en børsværdi på ca 400 mil. kr. til ca 40 mia. Fra at være en typisk gammeldags farmavirksomhed med alle mulige produkter blev virksomheden i disse år brandet som specialistvirksomheden inden for lægemidler til psykiske sygdomme.

Fra sin pensionering i 2003 har Erik Sprunk-Jansen drevet virksomhed inden for naturmedicin,
Virksomheden Sprunk-Jansen A/S modtog i 2005 Frost&Sullivans internationale iværksætterpris.
Virksomheden havde afdelinger i Danmark, USA og Litauen og beskæftigede ca. 30 personer.
Efter en konkurs i 2010 stiftede Erik Sprunk-Jansen CleverCeutical ApS, nu Sprunk-Jansen ApS også inden for naturmedicin.

Andre poster 

Eksterne bestyrelsesposter: Saga Petroleum Danmark 1975-80; Cominco Holdings BV, Holland 1978-86; Larsen&Nielsen 1982-92; Exploration Minera Espana, Spanien 1980-84; Boliden Grønland 1986-87; Nunaoil 1987-97; Sterling Airways 1988-93; Dansk Olie og Naturgas Produktion 1989-94; NTR Holding 1987-2008; Erhard Jakobsen Fonden 1987-92; Cross Atlantic Partners Inc 1993-2004; TDC 1998-2003; Privathospitalet Hamlet 1994-2005; Nalunaq Gold Mine 2005-07. 

Formand for bestyrelsen for Greenland Resources 1997-99.

Andre poster: Formand for Foreningen af danske virksomheder i Grønland 1977-87, for Foreningen af danske kemiske industrier 1992-96 og for Danish American Business Forum 2002-03; Dansk Arbejdsgiverforenings repræsentant i EF´s stående udvalg for sikkerhedsforhold i miner 1977-87; 
Medlem af rektors Advisory Group ved DTU 2002-08.

Bosat på Østerbro i København.

Personer fra Frederiksberg
Ingeniører fra Danmark
Erhvervsfolk fra Danmark
Danskere i 1900-tallet
Danskere i 2000-tallet
Personer i Kraks Blå Bog
Kemikere fra Danmark
Modtagere af Nersornaat i sølv
Haldor Topsøe A/S
Battlefield 4

Battlefield 4 (ofte forkortet BF4) er et første-persons skydespil, der er udviklet af EA Digital Illusions CE og udgivet af Electronic Arts.
Battlefield 4 udkom den 29 oktober 2013 til Windows, Playstation 3 og Xbox 360

Battlefield 4 er det tolvte spil i Battlefield serien, og fjerde spil i hovedserien.

Eksterne henvisninger 
 

4
Computerspil fra 2013
First-person shooter
Windows-spil
Xbox 360-spil
PlayStation 3-spil
PlayStation 4-spil
Marstal Småborgerlige Sangforening

Marstal Småborgerlige Sangforening er et sømandskor på ca. 30 tidligere og nuværende sømænd fra skipperbyen Marstal på Ærø. De småborgerlige, som koret også kaldes, har eksisteret siden starten af 1990'erne og har udgivet tre CD'er. Udgivelserne består hovedsageligt af enten danske, irske og skotske maritime folkesange bl.a. The Wild Rover samt sea shanties. Sangene er blevet spillet i Danmarks Radio.
Sangforeningens formål er at mødes under hyggelige former og synge som sømændene på skibene før i tiden, uden dirigent og noder.

Albums 
 "Marstal" udgivet i 1997
 "Tonian" udgivet i 1999
 "Så' det hjem boys" udgivet i 2006

Kendte medlemmer 
 Heine Hestoy, færøskfødt forfatter
 Erik Kromann museumsleder på Marstal Søfartsmuseum, politiker og forfatter
 Karsten Landro tidl. borgmester i Marstal og senere Ærø Kommune

Ekstern henvisning 
4minutter.tv.den-borgerlige-sangforening

Referencer 

 
 

Foreninger fra Danmark
Småborgerlige Sangforening
Bridgeport

Bridgeport har flere betydninger:

Stednavne

USA 
 Bridgeport, Alabama
 Bridgeport, Chicago
 Bridgeport, Connecticut
 Bridgeport, Illinois
 Bridgeport, Iowa
 Bridgeport, Californien
 Bridgeport, Kentucky
 Bridgeport, Michigan
 Bridgeport, Nebraska
 Bridgeport, New Jersey
 Bridgeport, New York
 Bridgeport, Ohio
 Bridgeport, Oklahoma
 Bridgeport, Pennsylvania
 Bridgeport, Texas
 Bridgeport, Washington
 Bridgeport, West Virginia
 Bridgeport, Wisconsin

Barbados 
 Bridgeport, Barbados
Mono County

Mono County er et amt beliggende i den øst-centrale del af den amerikanske delstat Californien, grænsende til Sierra Nevada og nabostaten Nevada. Hovedbyen i amtet er Bridgeport. I år 2010 havde amtet 14.202 indbyggere.

Historie 
Amtet blev dannet i 1861 fra dele af Calaveras, Fresno og Mariposa Countys. Noget af den sydlige del af Mono blev i 1866 givet videre til Inyo County.

Amtet er opkaldt efter Mono Lake, som i 1952 var blevet opkaldt af Kaibab-Paiute indianere.

Geografi 
Ifølge United States Census Bureau er Monos totale areal er 8.111,3 km² hvoraf de 226,4 km² er vand.

Grænsende amter 
 Inyo County - syd 
 Fresno County - sydvest 
 Madera County - sydvest 
 Tuolumne County - vest 
 Alpine County - nordvest 
 Douglas County, Nevada - nord 
 Lyon County, Nevada - nordøst 
 Mineral County, Nevada - øst 
 Esmeralda County - sydøst

Byer i Mono

Eksterne henvisninger 

 Mono Countys officielle hjemmeside

Referencer 

Counties i Californien
Etableret i 1861
Inyo County

Inyo County er et amt beliggende i den øst-centrale del af den amerikanske delstat Californien. Det er grænsende til Sierra Nevada på den østlige side, mens Yosemite National Park er i sydøst. Inyos østlige grænse går indtil nabostaten Nevada. Hovedbyen i amtet er Independence. I år 2010 havde amtet 18.546 indbyggere.

Geografi 
Ifølge United States Census Bureau er Inyos totale areal er 26.487,8 km² hvoraf de 61,8 km² er vand.

Grænsende amter 
 San Bernardino County - syd 
 Kern County - sydvest 
 Tulare County - vest 
 Fresno County - vest 
 Mono County - nord 
 Esmeralda County, Nevada - nordøst 
 Nye County, Nevada - øst 
 Clark County, Nevada - sydøst

Byer i Inyo

Eksterne henvisninger 

 Inyo Countys officielle hjemmeside 

Counties i Californien
Etableret i 1866
Trinity County (Californien)

Trinity County er et amt beliggende i den nord-vestlige del af den amerikanske delstat Californien. Hovedbyen i amtet er Weaverville. I år 2010 havde amtet 14.202 indbyggere. Store dele af Trinity er dækket af skov.

Trinity County har ét lyskryds, ingen motorveje, parkometre eller godkendte byer (incorporated cities). Indtil 1999 var der ikke en butikskæde eller restaurant tilstede i amtet. I dette år åbnede Burger King, Movie Gallery (lukket), Longs Drugs (nu CVS/apotek), og Subway.

Historie 
Amtet blev dannet i 1850 som ét af de oprindelige amtet i Californien. Det er opkaldt efter floden Trinity River.

Dele af Trinity County i 1852 givet til Klamath County, og året efter fik Humboldt County i vest også en bid af amtet.

Geografi 
Ifølge United States Census Bureau er Trinitys totale areal er 8.307,5 km² hvoraf de 74,9 km² er vand.

Grænsende amter 
 Mendocino County - syd
 Humboldt County - vest 
 Siskiyou County - nord 
 Shasta County - øst 
 Tehama County - sydøst

Byer i Trinity

Eksterne henvisninger 

 Trinity Countys officielle hjemmeside 

Counties i Californien
Etableret i 1850
Lagerbygningen i Esløv

Lagerbygningen i Esløv er en beboelsesbygning i Esløv, Sverige, der blev opført i 1918 som et kornmagasin, der skulle sikre forsyningen af korn under 1. verdenskrig. Der blev i alt opført ni bygninger af denne type i Sverige. Alle lagerbygningerne blev opført efter det samme princip, der blev udfærdiget af Carl Forsell, mens facaderne blev designet af arkitekt Gunnar Asplund.

I 1984 blev bygningen solgt til Esløv Kommune fra Svenska Lagerhus AB, der havdet drevet de fleste lagerbygninger. Huset stod i en længere periode for at skulle blive revet ned. Allerede i 2000 havde den svenske kunstner Kent Viberg, udtrykt et ønske om at købe og bevare bygningen, ligesom det var sket med byens vandtårn. I januar 2006 blev bygningen imidlertid solgt for 75.000 kr. til Midroc Property Development, der i 2007 ombyggede bygningen til beboelse. I 2008 flyttede de første ind i bygningen. Bygningen, der med sine ti etager og 31 m, er Sveriges største beboelsesejendom i træ.

Se også 
 Lagerbygninger i Sverige

Referencer 
 Silorapport

Eksterne henvisninger 
 Bygningens hjemmeside

Bygninger, konstruktioner og anlæg i Eslövs kommun
Gunnar Asplund